text: Strid om fredseg
  21 marts 2011 kl. 10.15
  Handelsstandsforeningen i Gråsten vil samle underskrifter, for at den fældede fredseg kan blive i byen.
  Fredsegen blev plantet på torvet i Gråsten efter den tyske krigssejr over Frankrig i 1871. Men efter at have prydet centrum af Gråsten i mere end hundrede år, gik der forrådnelse i egen, og den blev fældet.
  Egen symboliserer fred, men den er alligevel centrum til en strid om, hvad der skal ske med stammen. Sønderborg Kommune, som Gråsten hører under, vil bruge den på en legeplads i Nordborg, men det vil handelsstandforeningen i Gråsten ikke høre tale om.
  - Stammen skal blive her, for alle her har et forhold til netop dét træ, siger Per Rosenberg, næstformand i Gråsten Handelsstandsforening til jv.dk. 
  I sidste uge blev der plantet en ny eg på Torvet i Gråsten.
  